Na osnovu tačke IV Odluke o usvajanju Programa utroška sredstava s kriterijima raspodjele sredstava Tekućih transfera utvrđenih Budžetom Federacije Bosne i Hercegovine za 2017. godinu Federalnom ministarstvu razvoja, poduzetništva i obrta ("Službene novine Federacije BiH", broj 16/17) i člana 5. Pravilnika o postupcima u provođenju programa razvoja male privrede ("Službene novine Federacije BiH", br: 50/13, 55/13 i 86/13), Federalno ministarstvo razvoja, poduzetništva i obrta raspisuje

**JAVNI KONKURS**

**ZA ODABIR KORISNIKA** **GRANT SREDSTAVA TEKUĆIH TRANSFERA**

**ZA 2017. GODINU**

**I PREDMET JAVNOG KONKURSA**

Predmet Javnog konkursa je prikupljanje prijava za odabir korisnika grant sredstava Tekućih transfera, utvrđenih u razdjelu 50. Budžeta Federacije Bosne i Hercegovine za 2017. godinu Federalnom ministarstvu razvoja, poduzetništva i obrta (u daljem tekstu: Ministarstvo) ("Službene novine Federacije BiH", broj 104/16).

**II NAZIVI PROJEKATA, CILJEVI, KRITERIJI I KORISNICI SREDSTAVA**

Grant sredstva će se dodjeljivati po sljedećim projektima:

**Projekt br. 1: Izgradnja poduzetničkih zona**

**Ciljevi projekta:**

Izgradnja nove i unapređenje postojeće komunalne infrastrukture u poduzetničkim zonama Federacije Bosne i Hercegovine tamo gdje ista predstavlja prepreku razvoju poduzetništva, kao i unapređenje usluga za upravljanje razvojem poduzetničkih zona u Federaciji Bosne i Hercegovine.

**Kriteriji za izbor korisnika sredstava:**

Broj aktivnih korisnika zone; izvori-način financiranja; trend privlačenja investitora u zadnje tri godine; stepen aktivne iskorištenosti zone; ravnomjerniji regionalni razvoj (stepen nezaposlenosti); dosadašnji poticaji od strane Ministarstva.

**Korisnici sredstava:**

Opštine i gradovi u Federaciji BiH.

**Projekt br. 2: Poticaji inovatorima – pojedincima**

**Ciljevi projekta:**

Poticanje inovatora na razvoj inovacija; dovođenje inovacije do proizvoda; poticanje inovatora da krenu u poduzetničke poduhvate i upotreba inovativnog potencijala u stvaranju domaćih proizvoda.

**Kriteriji za izbor korisnika sredstava:**

Vrsta proizvoda kojem je inovacija namijenjena; dovođenje inovacije do proizvoda; izvori-način finansiranja; priznanja na sajmovima i izložbama; dosadašnji poticaji od strane Ministarstva.

**Korisnici sredstava:**

Inovatori – pojedinci koji imaju prebivalište u Federaciji BiH.

**Projekt br. 3: Unapređenje institucijske poduzetničke infrastrukture**

**Ciljevi projekta:**

Uređenje i opremanje prostora za prihvatanje malih i srednjih poduzetnika, odnosno poduzetnika početnika; razvoj poduzetničkih potpornih institucija (poduzetničkih centara, poduzetničkih inkubatora i tehnoloških parkova);unapređenje efikasnosti proizvodnje i proizvodnih procesa na tržištu malih i srednjih preduzeća umreženih u klastere; privlačenje investicija i stvaranje mogućnosti za otvaranje novih radnih mjesta.

**Kriteriji za izbor korisnika sredstava:**

Namjena projekta; izvori-način finansiranja; broj članova klastera, odnosno broj MSP-a u inkubatoru i tehnološkom parku; ravnomjerniji regionalni razvoj (stepen nezaposlenosti); dosadašnji poticaji od strane Ministarstva.

**Korisnici sredstava:**

Poduzetničke potporne institucije s područja Federacije BiH (poduzetnički inkubatori, tehnološki parkovi, klasteri i poduzetnički centri) koje imaju najmanje 1 (jednog) zaposlenog na neodređeno vrijeme.

**Projekt br. 4: Poticaj udruženjima, komorama i obrazovnim**

 **institucijama**

**Ciljevi projekta:**

Razvoj i afirmacija poduzetništva i obrta; interesno umrežavanje poduzetnika i obrtnika; organizovano zastupanje interesa poduzetnika i obrtnika na zajedničkom tržištu; opstanak i razvoj komorskog sistema u Federaciji BiH; edukacija članova komora i udruženja; organizovanje zajedničkih nastupa na sajmovima.

**Kriteriji za izbor korisnika sredstava:**

Namjena projekta; izvori-način finansiranja; broj članova udruženja i komora; organizovanost udruženja i komora; ravnomjerniji regionalni razvoj (stepen nezaposlenosti); dosadašnji poticaji od strane Ministarstva.

**Korisnici sredstava:**

Udruženja, komore i obrazovne institucije koje svojim projektima promovišu i potiču razvoj poduzetništva i obrta u Federaciji BiH i imaju najmanje 1 (jednog) zaposlenog na neodređeno vrijeme.

**Projekt br. 5: Poticaji opstanku tradicionalnih i starih zanata**

**Cilj projekta:**

Očuvanje obrtničke tradicije, kulturnog i istorijskog naslijeđa poticanjem tradicionalnih i starih obrtničkih djelatnosti kroz sufinansiranje troškova: provođenja poslovnog plana, poboljšanja uslova rada u radionici, obrazovanja i stručnog osposobljavanja zaposlenih i izradu reklamnog materijala.

**Kriteriji za izbor korisnika sredstava:**

Namjena ulaganja sredstava; vrsta djelatnosti; izvori-način finansiranja; povećanje zaposlenosti; broj zaposlenih; pripadnost ciljnoj grupi, ravnomjerniji regionalni razvoj (stepen nezaposlenosti); dosadašnji poticaji od strane Ministarstva.

**Korisnici sredstava:**

Obrtnici koji obavljaju djelatnost u skladu s Uredbom o zaštiti tradicionalnih i starih obrta ("Službene novine Federacije BiH", br. 66/09; 38/10 i 16/12) i posluju najmanje 12 mjeseci. Svi korisnici sredstava moraju imati sjedište na području Federacije BiH, nalaziti se u većinskom privatnom vlasništvu državljana BiH, te najmanje 1 (jednog) zaposlenog na neodređeno vrijeme.Korisnici poticaja iz 2016. godine nemaju pravo na korištenje sredstava u 2017. godini.

**Projekt br. 6: Poticaji razvoju vezanih i posebnih obrta**

**Cilj projekta:**

Poticanje vezanih i posebnih obrta na razvoj djelatnosti kroz sufinanciranje troškova nabavka opreme potrebne za proširenje i osuvremenjivanje proizvodnje, kako bi se omogućilo povećanje kvalteta proizvoda i rast zaposlenosti.

**Kriteriji za izbor korisnika sredstava:**

Namjena ulaganja sredstava; vrsta djelatnosti; izvori-način financiranja; povećanje zaposlenosti; broj uposlenih; pripadnost ciljnoj grupi; ravnomjerniji regionalni razvoj (stepen nezaposlenosti); dosadašnji poticaji od strane Ministarstva.

**Korisnici sredstava:**

Obrtnici koji obavljaju djelatnost u skladu s Uredbom o vezanim i posebnim obrtima ("Službene novine Federacije BiH", br. 66/09; 62/10 i 16/12), pripadaju područjima C, F, G/45.20 i S/95 vezanih obrta i području F posebnih obrta, propisanim ovom Uredbom i posluju najmanje 12 mjeseci. Svi korisnici sredstava moraju imati sjedište na području Federacije BiH, nalaziti se u većinskom privatnom vlasništvu državljana BiH, te najmanje 1 (jednog) zaposlenog na neodređeno vrijeme. Korisnici poticaja iz 2016. godine nemaju pravo na korištenje sredstava u 2017. godini.

**Projekt br. 7: Poticaji novoosnovanim subjektima MSP**

**Cilj projekta:**

Održavanje pozitivnog trenda poduzetničke aktivnosti s aspekta povećanja broja novoosnovanih subjekata male privrede. Kroz projekt će se realizovati subvencioniranje troškova registracije i troškova doprinosa za trenutno zaposlene.

**Kriteriji za izbor korisnika sredstava:**

Vrsta djelatnosti; broj zaposlenih; povećanje zaposlenosti; ravnomjerniji regionalni razvoj (stepen nezaposlenosti); pripadnost ciljnoj grupi.

**Korisnici sredstava:**

Subjekti male privrede definisani po Zakonu o poticanju razvoja male privrede i Zakonu o obrtu i srodnim djelatnostima koji imaju sjedište na području Federacije BiH, nalaze se u većinskom privatnom vlasništvu državljana BiH, te najmanje 1 (jednog) zaposlenog na neodređeno vrijeme, a registrovani su poslije 18.05.2016. godine.

Korisnici poticajnjih sredstava mogu zaključiti samo jedan ugovor o korištenju poticajnih sredstava iz Budžeta FBiH za 2017. godinu po ovoj namjeni. Ministarstvo će izvršiti provjeru kod ostalih federalnih organa uprave o dodjelama poticajnih sredstava iz Budžeta FBiH za 2017. godinu i prekinuti ugovore sa svim eventualnim dvojnim korisnicima po ovoj namjeni, uz povrat sredstava koja su dodijeljena.

**III PRAVO SUDJELOVANJA**

Korisnici poticajnih sredstava koji do završetka ovog Javnog konkursa nisu izvršili svoje ranije preuzete obaveze po osnovu korištenja poticajnih sredstava ovog ministarstva, nemaju pravo sudjelovanja u ovom Javnom konkursu, odnosno njihove prijave se neće uzeti u razmatranje.

Pravo na učešće i dodjelu finansijskih sredstava se može ostvariti samo po jednom Javnom konkursu koji raspisuje ovo ministarstvo u tekućoj godini (kredit ili grant).

Podnosioci prijava mogu podnijeti prijavu samo po jednom projektu iz ovog Javnog konkursa. U slučaju više prijava istog podnosioca po istom ili različitim projektima sve prijave će biti odbačene i neće biti predmet daljeg razmatranja.

**IV SADRŽAJ PRIJAVE ZA SUDJELOVANJE U JAVNOM KONKURSU**

Podnosioci prijava pripremaju prijave u skladu sa Smjernicama za podnosioce prijava po projektima .

Prijava sadrži:

1. **Zahtjev za uključivanje u projekt** (osim za projekt br. 1)
2. **Obrazac projekta**
3. **Prilozi**

Zahtjev za uključivanje u projekt i Obrazac projekta moraju biti elektronski popunjeni.

Zahtjev za uključivanje u projekt, Obrazac projekta i Smjernice za podnosioce prijava za svaki projekt pojedinačno mogu se preuzeti na internet stranici Ministarstva [www.fmrpo.gov.ba](http://www.fmrpo.gov.ba).

**V EVALUACIJA I ODABIR KORISNIKA**

Evaluacija i odabir korisnika će se vršiti u skladu sa kriterijima i procedurom utvrđenim Smjernicama za podnosioce prijava.

Nakon obrade prispjelih prijava Ministarstvo će objaviti rezultate Javnog konkursa u "Službenim novinama Federacije BiH" i na internet stranici Ministarstva, a podnosioci prijava se neće pojedinačno obavještavati.

**VI NAČIN PODNOŠENJA PRIJAVE**

Prijave sa odgovarajućom dokumentacijom iz poglavlja IV, šalju se preporučeno poštom u zapečaćenim kovertama na adresu:

**Federalno ministarstvo razvoja, poduzetništva i obrta**

**dr. Ante Starčevića bb** **(Hotel „Ero“) 88000 Mostar,**

sa naznakom:

**Ne otvarati–po Javnom konkursu za Projekt \_\_\_\_\_\_\_**

(naznačiti broj ili naziv projekta)

**Na poleđini koverte obavezno navesti:**

* **naziv–ime podnosioca prijave;**
* **adresu i kontakt telefon;**
* **ovjeriti pečatom podnosioca prijave.**

**Prijave se dostavljaju zaključno sa 14.04.2017. godine (petak), odnosno prihvatit će se prijave koje imaju poštanski pečat najkasnije sa navedenim datumom.**

Biće odbačene i neće biti predmet daljeg razmatranja prijave ako:

* su neblagovremene,
* nemaju sve sadržajne elemente,
* ne ispunjavaju uslove ovog Javnog konkursa,
* na koverti nije naznačen broj ili naziv projekta na koji se prijavljuje
* sadržaj prijave ne odgovara broju ili nazivu projekta naznačenom na koverti
* nisu usklađene šifre djelatnosti sa Klasifikacijom djelatnosti KD BiH 2010 (projekti br. 5, 6 i 7).

U postupku ovog Javnog konkursa Ministarstvo ne snosi nikakve troškove sudionicima u konkursu, te zadržava pravo da u slučaju opravdanosti poništi ovaj Javni konkurs. Prispjela dokumentacija se neće vraćati.

**VII OSTALE ODREDBE**

 Sa podnosiocima prihvaćenih prijava Ministarstvo zaključuje ugovore, kojima će se definisati međusobna prava i obaveze ugovornih strana, a posebno način i dinamika korištenja dodijeljenih finansijskih sredstava, te nadzor nad utroškom istih.

Podnosioci prijava čije se prijave odbace, mogu uložiti prigovor Ministarstvu u roku od osam dana od dana objave rezultata Javnog konkursa u "Službenim novinama Federacije BiH", radi provjere činjenica i objektivnosti ocjene ponude.

Sve dodatne informacije vezane za ovaj Javni konkurs mogu se dobiti isključivo putem elektronske pošte, najkasnije 7 dana prije isteka roka za podnošenje prijava, na internet adresi: grant2017@fmrpo.gov.ba.

Svi odgovori na pitanja koji mogu biti relevantni i za ostale podnosioce prijava biće objavljeni na internet stranici ministarstva.